व्‍यक्‍ति, समाज व राज्‍य का अपरिहार्य उत्‍तरदायित्‍व है कि वह सभी व्‍यक्‍तियों के लिए ईमानदारी व सुव्‍यवस्‍थित ढंग से शिक्षा की व्‍यवस्‍था करें। किसी भी राष्‍ट्र अथवा समाज के विकास का सर्वाधिक महत्‍वपूर्ण साधन मानव है। वस्‍तुतः मानव जाति के विकास का आधार शिक्षा-प्रणाली ही है। शिक्षा के द्वारा ही व्‍यक्‍ति को सभ्‍य एवं सुसंस्‍कृत बनाकर उसे समाज व राष्‍ट्र का एक उपयोगी नागरिक बनाया जा सकता है। शिक्षा की यह प्रक्रिया जन्‍म से लेकर मृत्‍युपर्यन्‍त लगातार किसी न किसी रूप में एक सतत्‌ प्रक्रिया के रूप में सदैव चलती रहती है।